ආරක්ෂක අමාත්‍යාංශය, මුදල් අමාත්‍යාංශය සහ වරාය හා මහා මාර්ග අමාත්‍යාංශවල උපදේශක කාරක සභා රැස්වීම්වලට සහභාගිවීම සඳහා ජනාධිපති මහින්ද රාජපක්ෂ මහතා ඊයේ (6) පාර්ලිමේන්තුවට ගියේ ය.ශ්‍රී ලංකා නීති විද්‍යාලයේ ශ්‍රී ලංකා නිදහස් ශිෂ්‍ය සංගමයේ නිලධාරීන් පිරිසක් ද මේ අතරතුර පාර්ලිමේන්තු පරිශ්‍රයේදී ජනාධිපතිතුමා හමුවූහ.විවිධ පිරිස් විසින් මාතෘ භූමියට එරෙහිව අද දේශීය හා විදේශීය වශයෙන් ගෙන යන වැරදි ප්‍රචාරණ පිළිබඳව ද මෙහිදී සාකච්ඡාවට ලක්වූහ.නීතිය හාදරණ පිරිසක් ලෙස එම වැරදි මත නිවරැදි කිරීමට කටයුතු කිරීම සියලු දෙනාගේ යුතුකම් බවත්, මාතෘ භූමියේ කීර්තිනාමය ආරක්ෂා කර ගැනීමට සියලු දෙනා එක්ව කටයුතු කිරීම යුගයේ අවශ්‍යතාව බවත් ජනාධිපතිතුමා මෙහිදි සිසුන් වෙත පෙන්වා දුන්නේ ය.එමෙන්ම රට තුළ විටින් විට මතුවන විවිධ ප්‍රශ්න හමුවේ ඒවාට විසඳුම් සෙවීමට රටට ආදරය කරන පිරිසක් ලෙස සියලු දෙනා වගකීමෙන් කටයුතු කළ යුතු බවද ජනාධිපතිතුමා මෙහිදී පෙන්වා දුන්නේ ය.ඇමැති අනුර පි‍්‍රයදර්ශන යාපා, පාර්ලිමේන්තු මන්ත්‍රීවරුන් වන ජානක බණ්ඩාර, ශාන්ත බණ්ඩාර, ජනාධිපති කාර්ය මණ්ඩල ප්‍රධානී ගාමිණි සෙනරත් මහත්වරු ද මෙම අවස්ථාවට එක්ව සිටියහ..